
1. CHARAKTERISTIKA PREDMETU


Výučba biológie sa spolu s fyzikou a chémiou podieľa na rozvíjaní prírodovednej gramotnosti žiaka tak, aby využíval nadobudnuté vedomosti, bol schopný klásť otázky a na základe dôkazov vyvodzoval závery, ktoré vedú k porozumeniu obsahu výučby prírodných vied. Vyučovací predmet biológia je na základnej škole zameraný na poznávanie javov a procesov prebiehajúcich v prírode vo vzájomných súvislostiach a vedie žiakov k chápaniu prírody ako celku. Sústreďuje sa najmä na tie javy, ktoré bezprostredne ovplyvňujú život človeka. Ich poznanie je východiskom pre formovanie pozitívneho vzťahu k živej prírode, rozvíjanie schopnosti ekologicky myslieť a konať, ako aj pre upevňovanie návykov dôležitých pre zachovanie zdravia.

Prostredníctvom praktických cvičení sa rozvíjajú žiacke bádateľské spôsobilosti, najmä schopnosť pozorovať, lepšie pochopiť  a spracovať výsledky pozorovania rôznych  prírodnín. Súčasťou týchto spôsobilostí sú aj manuálne zručnosti žiaka pri práci s mikroskopom, schopnosť formulovať hypotézy, tvoriť závery a zovšeobecnenia, interpretovať a opísať  vzájomné vzťahy v prírode.

Proces prírodovedného vzdelávania uprednostňuje metódy a formy, ktoré sa podobajú prirodzenému postupu vedeckého poznávania. Vzhľadom na vek žiakov je to najmä empirický postup, pre ktorý je charakteristické riešenie problémov experimentálnou metódou aj s využitím informačno-komunikačných prostriedkov. Aktívna účasť žiaka sa zabezpečuje najmä riešením problémov a prácou v skupinách.

Žiak prostredníctvom prírodovedného vzdelávania získa vedomosti potrebné aj k osobným rozhodnutiam v občianskych a kultúrnych záležitostiach, ktoré súvisia s lokálnymi aj globálnymi problémami ako sú ochrana zdravia, ochrana životného prostredia, zachovanie biodiverzity a podobne. Rovnako je dôležité, aby pochopil kultúrne, spoločenské a historické vplyvy na kvalitu života v svojom regióne i v globálnom meradle. Žiak je zapájaný do rôznych environmentálnych aktivít s cieľom osvojiť si ekologické správanie, budovať si pozitívny vzťah k prírode, vážiť si všetky formy života a chrániť svoje zdravie.


2. [bookmark: page2]CIELE PREDMETU

Žiaci
 získajú základnú predstavu o prírode ako výsledku vzájomného pôsobenia jej zložiek,
  pochopia prírodné javy, procesy a objekty vo vzájomných súvislostiach,
  získajú informácie o prírode pozorovaním, pátraním, skúmaním a využitím rôznych   
    zdrojov,
  analyzujú, interpretujú, triedia a hodnotia informácie o organizmoch a prírode,
  používajú správnu terminológiu na opísanie procesov a javov v živej a neživej prírode,
  plánujú, uskutočňujú, zaznamenávajú a vyhodnocujú jednoduché biologické pozorovania 
    a pokusy,
  diskutujú o význame a praktických dôsledkoch vybraných vedeckých objavov,
  aplikujú osvojené spôsobilosti a vedomosti na podporu svojho zdravia,
  chránia prírodu a šetria prírodné zdroje,
  plánujú a realizujú jednoduché projekty v oblasti biológie,
  prezentujú a obhajujú výsledky svojej práce.


3. [bookmark: page3]TEMATICKÉ CELKY, OBSAHOVÝ ŠTANDARD, VÝKONOVÝ ŠTANDARD

Príroda a život okolo nás : 5 h 

Príroda, neživá a živá prírodnina, rastliny, živočíchy pozorovanie, pokus, lupa, mikroskop, okulár, objektív, zaostrovacia skrutka, koreň, stonka, list, bezstavovce, stavovce, spoločenstvo organizmov, ekosystém.
Žiak na konci 5. ročníka základnej školy vie/dokáže: 

· uvedie príklad živej a neživej prírodniny, 
· pracuje s lupou, 
· ukáže na mikroskope okulár, objektív a zrkadlo,
·  rozlíši jednotlivé časti rastliny a uvedie príklady na jednotlivé pojmy,
· pozná význam neživej prírody pre živé prírodniny,
· samostatne nastaví objektív, upevní  preparát, zaostrí  skrutkou,
·  zakreslí a popíše pozorovanie. 

Život v lese:  22 h 

Les, životné podmienky, rastliny, huby, živočíchy, vrstva (etáž), závislosť organizmov, zmeny počas roka, potravový reťazec, byliny, dreviny, ihličnatý strom, listnatý strom, koreň, kmeň, konáre, koruna, listy, kvety, plody, semená, fotosyntéza, kyslík, anorganické látky, humus, význam lesa, bunka, baktérie, riasy, drobnozrnko, mach, pakorienok, pabyľka, palístok, výtrusnica, výtrus, paprade, prasličky, podzemné zásobné orgány, liečivé rastliny, jedovaté rastliny, huby, podhubie, plodnica, huby, nejedlé a jedovaté huby, lišajníky, bezstavovce, parazitizmus, hmyz, samček, samička, inštinkt, symbióza, stavovce, ryby, obojživelníky, plazy, vtáky, vtáky stále, sťahovavé, dravce, sovy, spevavce , koža, šupiny, perie, srsť, bylinožravce, mäsožravce, všežravce, cicavce, zimný spánok, 

Žiak na konci 5. ročníka základnej školy vie/dokáže: 

· pomenuje  podľa schémy jednotlivé vrstvy lesa, 
·  tvorí príklady  potravového reťazca lesných organizmov,
· pozná stavbu tela dreviny, 
· rozlíši ihličnatý strom podľa ihličia a šišky, 
· rozlíši listnatý strom podľa listu a plodu,
· rozlíši strom a ker podľa obrázku,
· pozná význam lesa,
· popíše premeny lesa počas roka,
· vysvetlí pojem fotosyntéza a chápe jej význam,
· chápe význam pôdnych baktérií,
·  rozlíši mach, papraď a prasličku na ukážke a pozná ich význam v lese,
·  ukáže a pomenuje jednotlivé časti kvitnúcej byliny,
· uvedie  príklad chránenej, liečivej a jedovatej rastliny,
· vysvetlí  spôsob zberu húb, 
· popíše zásady prvej pomoci pri otrave hubami,
· popíše  stavbu tela slimáka a dážďovky podľa vonkajších znakov,
· vysvetlí význam dážďovky zemnej pre pôdu,
· popíše stavbu tela pavúka a kliešťa, 
· pozná spôsob života mravcov,
·  na príkladoch uvedie význam bezstavovcov v lese,
·  pozná škodcov drevín,
· rozlíši podľa vonkajších znakov obojživelníka,
· rozlíši podľa vonkajších znakov plaza,
·  rozozná na ukážke jaštericu a užovku a uvedie príklad ich potravy,
·  rozozná na ukážke druh vtáka žijúceho v lese, 
· uvedie  príklady spevavých, dravých a chránených vtákov,
· pomenuje na ukážke lesné cicavce, uvedie príklad bylinožravého, všežravého a mäsožravého cicavca,  
· zostaví príklad  potravového reťazca lesných cicavcov,
·  vie vytvoriť a prezentovať projekt a správne cituje zdroje informácií.


Život vo vode a na brehu:  17  h 

Voda stojatá, tečúca, kyslík, teplota vody, planktón, riasy jednobunkové, mnohobunkové, sinice, vodné a brehové rastliny, brehové dreviny, živočíchy jednobunkové, mnohobunkové, lastúrniky, ulitníky, ryby, kôrovce, obojživelníky, plazy žijúce vo vode a pri vode, vodné vtáky, vtáky stále, sťahovavé plávacie blany, mastné perie, vtáky kŕmivé, nekŕmivé hustá srsť, silný chvost, hlodavé zuby, hlodavce.

Žiak na konci 5. ročníka základnej školy vie/dokáže: 

· uvedie príklad stojatej a tečúcej vody, 
· uvedie príklad znečisťovania vôd,
· vysvetlí význam kyslíka pre vodné organizmy,
· vysvetlí  význam mikroskopických organizmov vo vode a dôsledky ich premnoženia. pre vodný ekosystém, 
·  rozozná na ukážke vodnú rastlinu,
· pozná na ukážke drevinu a bylinu žijúcu na brehoch tokov a vodných nádrží,
·  vysvetlí význam  brehových drevín a bylín, 
· pozná na ukážke nezmara podľa vonkajších znakov.
· vysvetlí význam planktónu vo vodnom ekosystéme, 
· uvedie príklad potravy, spôsob jej príjmu u črievičky a nezmara, 
· na ukážke pozná vodného ulitníka a lastúrnika, 
· opíše na ukážke vonkajšie znaky raka, 
· zdôvodní vplyv čistoty vody na život raka, 
· pozná na ukážke druh hmyzu žijúceho na vode, vo vode alebo na brehu,
· opíše prispôsobenie kapra životu vo vode,
·  uvedie príklad ryby žijúcej v stojatej a tečúcej  vode,
·  rozlíši potravu bylinožravej a dravej ryby,
· pozná na ukážke skokana a mloka,  
· rozlíši užovku a vretenicu,
· opíše prispôsobenie vtákov na plávanie, potápanie a brodenie, 
· vysvetlí význam plávacích blán a chvosta u vydry a bobra,
· opíše spôsob stavby bobrieho obydlia,
· vie vytvoriť a prezentovať projekt a správne cituje zdroje informácií.

Život na poliach a lúkach: 22  h 

Lúka, kosenie, seno, pasienky, pole, medza, remízka, lúčne trávy a byliny, liečivá bylina, huby, obilniny, krmoviny, okopaniny, olejniny, hmyz na poliach a lúkach, obojživelníky, plazy, poľné vtáky, pohlavná dvojtvarosť, hniezdenie, cicavce, hlodavce, vzájomné vzťahy, potravový reťazec, umelé spoločenstvá, chov dobytka, kosba, žatva, hlboká orba, osevný postup, hnojenie, biologická rovnováha, chemická látka.

Žiak na konci 5. ročníka základnej školy vie/dokáže: 

· rozlíši  lúku a pole, 
· vysvetlí význam skupín drevín uprostred lánov polí,
·  porovná význam lúk, pasienkov a polí pre človeka, 
· zdôvodní nevhodnosť vypaľovania trávy, 
· pozná  na ukážke tri lúčne byliny,
·  rozozná huby na ukážke,
· opíše spôsob zberu a uskladnenia liečivých rastlín, 
· pomenuje obilniny,
·  uvedie  príklady významu obilnín pre človeka,
uvedie príklad krmoviny, ako potravy hospodárskych zvierat,
·  vysvetlí význam „zeleného hnojenia“,
· na ukážke pozná a pomenuje  slnečnicu a repku, porovná  ich význam. 
·  na ukážke pozná a pomenuje ľuľok zemiakový, 
· vysvetlí význam zemiakovej hľuzy pre človeka,
· vysvetlí  význam dážďovky pre kvalitu pôdy, 
· uvedie príklad hmyzu, ktorý po premnožení ohrozuje úrodu,
· odlíši skokana a ropuchy podľa spôsobu pohybu,
·  pozná na ukážke jaštericu podľa vonkajších znakov,
·  uvedie význam ropuchy a jašterice pre život na lúkach a poliach,
· uvedie  význam jarabice a bažanta pre život na poli,
·  preukáže na príklade význam dravých vtákov pre život na poliach a lúkach,
· pozná  na ukážke tri cicavce žijúce na lúke a poli,
·  uvedie dôsledky premnoženia hrabošov, myší a sysľov na poli,
·  rozlíši zajaca a králika podľa vonkajších znakov,
· rozlíši umelé a prírodné spoločenstvá,
·  popíše premeny ekosystému počas roka,
·  zdôvodní činnosť človeka na poli a lúke.


4. PRIEREZOVÉ TÉMY

Environmentálna výchova (ENV), Multikultúrna výchova (MUV), Osobnostný a sociálny rozvoj (OSR), Výchova k manželstvu a rodičovstvu (VMR), Mediálna výchova (MEV), Ochrana života a zdravia (OŽZ), Finančná gramotnosť (FIG), Čitateľská gramotnosť(ČIG), Informačná a digitálna gramotnosť (IDG).

5. METÓDY A FORMY PRÁCE – STRATÉGIE VYUČOVANIA

Základnou vzdelávacou stratégiou biológie je rozvoj kľúčových kompetencií prostredníctvom modernizácie vyučovacích postupov a moderných vyučovacích prostriedkov. Vzdelávanie je založené na rozvoji schopnosti tvorivo riešiť problémy, aplikovať ich v praxi a vedieť využívať moderné IKT prostriedky. Vzdelávacie stratégie v predmete biológia umožnia žiakom používať kognitívne operácie, formulovať problémy, kriticky myslieť, učiť sa v skupine, vyhľadávať a spracovávať informácie, formulovať svoj názor a argumentovať, akceptovať názor skupiny a obhajovať vlastný, kooperovať v skupine, diskutovať o odbornom probléme, tolerovať odlišnosti iných, regulovať svoje správanie a vytvárať si vlastný hodnotový systém.  Na vyučovacích hodinách sa využíva  diskusia, výklad, heuristický rozhovor, práca s odbornou literatúrou, IKT technológiou, riešenie  praktických úloh. Pri výučbe je najväčšia pozornosť venovaná samostatnej práci žiakov – aktivitám, ktoré sú zamerané na činnosti vedúce k novým poznatkov. 

Motivačné metódy: motivačné rozprávanie, motivačný rozhovor, motivačný problém,         
                                     motivačná demonštrácia
Expozičné metódy: rozprávanie, opis, vysvetľovanie

Demonštračné metódy: 	pozorovanie, manipulácia s predmetmi, práca s lupou, práca s mikroskopom

Aktivizujúce metódy: 	diskusia, situačná metóda, didaktické hry, kooperatívne vyučovanie, projektové vyučovanie

Fixačné metódy: 		opakovanie, precvičovanie



6. HODNOTENIE PREDMETU


Na konci každého klasifikačného obdobia sú žiaci na vysvedčení hodnotení klasifikačným stupňom podľa platnej klasifikačnej stupnice – výborný, chválitebný, dobrý, dostatočný, nedostatočný (Metodický pokyn č. 22/2011 č. 2011-3121/12824-4-921 na hodnotenie žiakov základnej školy a Príloha č. 2 k metodickému pokynu č. 22/2011 – Zásady hodnotenia žiaka so zdravotným znevýhodnením začleneného v základnej škole). 

Žiaci budú v predmete biológia hodnotení vymenovanými formami za stanovených podmienok:

1) Verbálnou formou – kontrola úrovne osvojenia poznatkov žiakom ústnym prezentovaním jeho vedomostí na základe dobrovoľnej odpovede žiaka alebo určenia konkrétneho žiaka učiteľom. Pri verbálnej kontrole zisťovať a hodnotiť najmä osvojenie základných poznatkov stanovených výkonovou časťou vzdelávacieho štandardu.

2) Písomnou formou – kontrola a hodnotenie osvojenia základných poznatkov prostredníctvom týchto nástrojov:
a) Písomná previerka – kontrola pripravenosti a osvojenia poznatkov žiakom alebo skupiny žiakov písomnou formou z posledných tém vysvetleného učiva. Odporúča sa uplatniť postup zadania otázok učiteľom ústnou alebo písomnou formou v rozsahu 3 až 6 otázok s časovým limitom 5 až 15 minút. Optimálne hodnotenie je na základe percentuálnej úspešnosti podľa kritérií:


	Známka
	Úspešnosť

	 
	OD
	DO

	1
	100,0%
	90,0%

	2
	89,0%
	75,0%

	3
	74,0%
	50,0%

	4
	49,0%
	30,0%

	5
	29,0%
	0,0%











b) Test – na konci tematického celku alebo skupiny podobných učebných tém v časovom limite 20 až 40 minút v rozsahu 10 – 20 otázok zostavených podľa výkonovej časti vzdelávacieho štandardu. Optimálne hodnotenie je na základe percentuálnej úspešnosti podľa predchádzajúcich kritérií.

3) Praktickými aktivitami –  vypracovanie praktického cvičenia podľa zadania.
4) Práca s textom –  vypracovanie pracovného listu, práca s textom podľa zadania učiteľa.

5) Prezentácia projektov – úroveň kombinovaných verbálnych, písomných, grafických prejavov a komunikatívnych zručností je vhodné kontrolovať a hodnotiť prostredníctvom prezentácie projektov podľa kritérií na základe vzájomnej dohody učiteľov.





Hlavným kritériom hodnotenia žiaka bude:
· individuálne zlepšenie: vo vedomostiach, kognitívnych a psychomotorických schopnostiach. v snahe o lepšie výkony,
· v zručnostiach pri príprave a prezentovaní projektov,
· aktivity a tvorivosti pri riešení zadaných úloh,
· systematická príprava na vyučovanie.

Hodnotenie vymedzíme na tieto okruhy:
1. Rozvoj praktických schopností a zručností.
2. Osvojenie si vedomosti.
3. Osobnosť žiaka( s upriamením sa aj na to, s akými podmienkami vstupuje do učebnej činnosti).
Hodnotenie žiakov sa uskutoční klasifikáciou v rozsahu päť stupňovej klasifikačnej stupnice známkami 1 až 5.

7. UČEBNÉ ZDROJE
Doporučené učebnice:     
UHEREKOVÁ, M. a kol., 2008: Biológia pre 5. ročník základných škôl. Bratislava: EXPOL PEDAGOGIKA s.r.o., 2008. ISBN 978-80-8091-130-0

HANTABÁLOVÁ, I, 2009: Pracovný zošit z biológie pre 5. ročník základných škôl. Bratislava: MAPA Slovakia PLUS, s.r.o., 2009. ISBN 978-80-8067-219-5

Doporučené webové adresy:
1. www.oskole.sk
2. www.planetavedomosti.iedu.sk/
3. www.youtube.sk

